กรุงเทพรุกบัตรเครดิตตลาดล่าง
ธนาคารกรุงเทพบุกลูกค้ารายได้ 1.5 หมื่นบาท/เดือน ขยายฐานใหม่ 6 แสนใบ
3 มิ.ย. 2558

ธนาคารกรุงเทพบุกลูกค้ารายได้ 1.5 หมื่นบาท/เดือน ขยายฐานใหม่ 6 แสนใบ
นายโชค ณ ระนอง ผู้ช่วยผู้จัดการใหญ่ ผู้จัดการสายบัตรเครดิต ธนาคารกรุงเทพ เปิดเผยว่า ปีนี้ธนาคารมีแผนรุกขยายฐานลูกค้าบัตรเครดิตอย่างจริงจัง โดยใช้กลยุทธ์หลักคือ เจาะกลุ่มลูกค้าทั่วไป เช่น คนรุ่นใหม่เพิ่งเริ่มทำงาน รายได้ประจำตั้งแต่ 1.5 หมื่นบาท จากเดิมที่มุ่งเน้นลูกค้าระดับบนรายได้ 3 หมื่นบาทขึ้นไป เนื่องจากธนาคารพัฒนาระบบคัดกรองเครดิตและระบบติดตามหนี้จนพร้อมรุกตลาดในกลุ่มที่มีความเสี่ยงมากขึ้น
ทั้งนี้ ธนาคารตั้งเป้าบัตรใหม่เพิ่ม 6 แสนใบ ตั้งแต่ต้นปีออกบัตรใหม่แล้ว 2 แสนใบ ทำให้ฐานบัตรอยู่ที่ 1.6 ล้านใบ 
ขณะที่ยอดการใช้จ่ายผ่านบัตรตั้งแต่ต้นปีเติบโต 13-14% สูงกว่าที่เคยประเมินว่าโตตามตลาดที่ 8-10% และตั้งเป้ายอดปีนี้เติบโต 15% แม้ว่ายอดใช้จ่ายผ่านบัตรเครดิตทั้งระบบชะลอลงเล็กน้อย จากที่เคยเติบโตไม่ต่ำกว่า 15% ก็ตาม ซึ่งการเติบโตกว่าตลาด คาดว่ามาจากฐานลูกค้าหลักมีรายได้สูงและมีกำลังซื้อ 
อย่างไรก็ดี จะควบคุมโดยให้วงเงินเริ่มต้นไม่มาก ดูพฤติกรรมใช้จ่ายและวินัยก่อนขยายวงเงินให้ มั่นใจว่าจะคุมหนี้ที่ไม่ก่อให้เกิดรายได้ (เอ็นพีแอล) ไม่เกิน 2% ของสินเชื่อรวม จาก 3.05% ของทั้งระบบ